กยศ. เผยนำร่องหักเงินเดือนข้าราชการที่เป็นหนี้ กยศ. ได้ผล ช่วย กยศ.ตามหนี้คืนได้เดือนละกว่า 400 ล้านบาท
กยศ. เผยนำร่องหักเงินเดือนข้าราชการที่เป็นหนี้ กยศ. ได้ผล ช่วย กยศ.ตามหนี้คืนได้เดือนละกว่า 400 ล้านบาท เดินหน้าขยายมาตรการไปยังองค์กรรัฐวิสาหกิจและเอกชนรายใหญ่ เชื่อปีนี้ กยศ.เรียกเก็บหนี้คืนได้กว่า 6,000 ล้านบาท            นายชัยณรงค์ กัจฉปานันท์ ผู้จัดการกองทุนเงินให้กู้ยืมเพื่อการศึกษา (กยศ.) กล่าวถึงความก้าวหน้าในการตามหนี้จากผู้กู้ยืมเพื่อการศึกษาที่ผิดนัดชำระหนี้ จนต้องออกมาตราการให้องค์กรนายจ้างทั้งภาครัฐและเอกชน มีหน้าที่หักเงินได้ที่มาจากการจ้างแรงงานของพนักงานและลูกจ้างที่เป็นผู้กู้ยืม กยศ. นำส่งกรมสรรพากร โดยอาศัยอำนาจตามพระราชบัญญัติกองทุนเงินให้กู้ยืมเพื่อการศึกษา พ.ศ. 2560 ว่า ล่าสุดได้รับความร่วมมือจากกรมบัญชีกลางที่ดูแลระบบจ่ายตรงเงินเดือนข้าราชการส่วนกลาง 160,000 รายต่อเดือน รวมถึงองค์กรปกครองส่วนท้องถิ่นที่รับผิดชอบเงินเดือนของข้าราชการท้องถิ่น ได้ดำเนินการหักเงินเดือนข้าราชการเพื่อนำส่ง กยศ. รวมเป็นเงินกว่า 420 ล้านบาทต่อเดือน และขณะนี้กำลังเริ่มหักเงินเดือนของผู้กู้ยืมเงิน กยศ. ที่ทำงานในรัฐวิสาหกิจและเอกชนรายใหญ่ คาดว่าตลอดปีนี้ กยศ. จะสามารถจัดเก็บหนี้จากการหักเงินจากบัญชีเงินเดือนได้รวมกว่า 6,000 ล้านบาท